ΟΜΙΛΙΑ ΔΑΣΚΑΛΑΚΗ ΑΓΓΕΛΙΚΗΣ 17 ΟΚΤΩΒΡΗ

ΣΤΟ ΣΥΛΛΑΛΗΤΗΡΙΟ ΓΙΑ ΤΙΣ ΣΣΕ

17/10/2016

Εκ μέρους της διοίκησης του ΕΚΝΛ, χαιρετίζω τη σημερινή μας συγκέντρωση. Το ΕΚΝΛ, μαζί με δεκάδες άλλα Εργατικά Κέντρα και Ομοσπονδίες σε όλη την Ελλάδα, όπως και εκατοντάδες σωματεία, απευθύνουμε κάλεσμα αγώνα σε όλους τους εργαζόμενους. Απαιτούμε:

* την κατάργηση των αντεργατικών νόμων
* την επαναφορά της υποχρεωτικότητας των ΣΣΕ
* την κάλυψη των απωλειών της τελευταίας 6ετίας
* αυξήσεις στους μισθούς, τις συντάξεις και στις κοινωνικές παροχές
* σταθερή δουλειά με δικαιώματα

Τα αιτήματα των συνδικαλιστικών οργανώσεων που συνυπογράφουν το κάλεσμα αγώνα, αποτυπώθηκαν σε σχέδιο νόμου και κατατέθηκαν σε όλα τα Κόμματα της Βουλής, πλην της εγκληματικής φασιστικής Χρυσής Αυγής, το οποίο ζητάμε να ψηφίσουν.

Οι διεκδικήσεις μας, οι ανάγκες μας δε μπορούν να περιμένουν. Το αίτημα «κανένας εργαζόμενος κάτω από 751 ευρώ», είναι αφετηρία ζύμωσης του πλαισίου διεκδίκησης που πατάει στην ανάγκη αύξησης του μισθού, ιδιαίτερα των νέων εργαζομένων, αφού πάνω από 500.000 εργαζόμενοι σήμερα δουλεύουν με κάτω από 400 ευρώ.

Η ύπαρξη μιας κλαδικής Σύμβασης σήμερα θα απαντούσε πρακτικά και ουσιαστικά σε προβλήματα που προκύπτουν μέσα από την επιθετικότητα του κεφαλαίου. Αν π.χ. υπήρχε κλαδική Σύμβαση στο εμπόριο στη βάση του 2011, με υποχρεωτικότητα και δεσμευτικότητα για όλους, θα επηρέαζε θετικά τους εργαζόμενους στον «Βερόπουλο» που σήμερα εργάζονται ως ενοικιαζόμενοι. Θα βοηθούσε τουςεργαζόμενους στον «Μαρινόπουλο» να προβληματιστούν για το νέο εργασιακό καθεστώς και το επίπεδο αμοιβών με βάση τη συμφωνία και τα παιχνίδια των επιχειρηματικών ομίλων. Αντίστοιχα, αν υπήρχε κλαδική Σύμβαση στην καθαριότητα δεν θα συνεχιζόταν η ατέλειωτη εκμετάλλευση των καθαριστριών με ατομικές συμβάσεις, συμβάσεις έργου και η ασυδοσία των εργολαβικών συνεργείων. **Η κλαδική Σύμβαση θα ήταν το όριο προστασίας όλων.**

Η μάχη για αυξήσεις στους μισθούς, για διεκδικήσεις με βάση την ικανοποίηση των σύγχρονων αναγκών των εργαζομένων, η αναπλήρωση των απωλειών από τα συνεχή πλήγματα που έχουμε δεχτεί, πρέπει να παραμείνουν σε πρώτο πλάνο, να δυναμώσουν.

Χρειάζεται να δυναμώσει η ενότητα των γραμμών της εργατικής τάξης, η οργάνωσή της στους χώρους δουλειάς, στου κλάδους. Κανένας κλάδος μόνος του, κανένα σωματείο μόνο του δε μπορεί να αντιμετωπίσει την ενιαία επίθεση κυβέρνησης – εργοδοτών. Να δυναμώσουμε την κοινή δράση εργατών, μικρομεσαίων αγροτών και επαγγελματιών που στενάζουν οι περισσότεροι, όπως κι εμείς, κάτω από την εξουσία των βιομηχάνων, των τραπεζιτών, των μεγαλεμπόρων και εφοπλιστών.

Συναδέλφισσες και συνάδελφοι,

Η κυβέρνηση προετοιμάζει το νέο γύρο επίθεσης, με βάση τις δεσμεύσεις του 3ου μνημονίου, που υπέγραψε μαζί με τα άλλα κόμματα και τις επιταγές του ΣΕΒ και των άλλων εργοδοτικών οργανώσεων, για μεγαλύτερη ένταση της εκμετάλλευσης.

Κάτι που επιβεβαιώθηκε και από το πρόσφατο Συνέδριο του ΣΥΡΙΖΑ , στο οποίο δεσμεύτηκαν**«στην υπόθεση του ριζοσπαστικού κοινωνικού μετασχηματισμού»,** όπως βάφτισαν την υπόθεση της αστικής διαχείρισης που υπηρετούν.

Όπως επίσης ηαποφασιστικότητα τους ως κυβέρνηση να υπηρετήσουν τις αντιλαϊκές στρατηγικές τους επιλογές, αφού στην δευτερολογία του ο πρωθυπουργός πρόσθεσε εμφατικά: «**Θα υπηρετήσουμε το σχέδιο και τις επιλογές μας μέχρι το τέλος με αποφασιστικότητα».**

Ηδημοσιοποίηση του πορίσματος των «ειδικών»δείχνει τις διαθέσεις και τα σχέδια της κυβέρνησης, αφού στο περιεχόμενό του όχι μόνο διατηρεί τους απαράδεκτους μισθούς των 586 και 511 ευρώ και τον άθλιο διαχωρισμό με βάση την ηλικία, αλλά δημιουργεί τη γενιά του υποκατώτερου μεροκάματου, συμπαρασύροντας το μέσο μισθό προς τα κάτω.

Το 3ο μνημόνιο, το πόρισμα της επιτροπής των «ειδικών» και η απόφαση του Δικαστηρίου της ΕΕ για την απελευθέρωση των ομαδικών απολύσεων, είναι οι τρεις βασικοί «πυλώνες» της μεταρρύθμισης που σχεδιάζει η κυβέρνηση στα εργασιακά, για να στηρίξει την ανάκαμψη της κερδοφορίας και της ανταγωνιστικότητας των μεγάλων επιχειρηματικών ομίλων.

Σήμερα, δε μπορεί κανείς να παρασύρεται από την προπαγάνδα της κυβέρνησης, ότι στόχος της είναι τάχα να αποκαταστήσει τις συλλογικές διαπραγματεύσεις και να επιστρέψει στην «κανονικότητα» τη νομοθεσία για την αγορά εργασίας, μετά τους νόμου των μνημονίων.

Άλλωστε, κι αυτή η μεταρρύθμιση, όπως και η προηγούμενη του Ασφαλιστικού, τα αποτελέσματα της οποίας τα ζουν ήδη εκατοντάδες χιλιάδες συνταξιούχοι, είναι συμφωνημένη στο πλαίσιο του 3ου μνημονίου και αποτελεί συνέχεια όσων έγιναν μέχρι τώρα.

Στόχος της κυβέρνησης είναι να κατοχυρώσει τα κεκτημένα του κεφαλαίου στη σημερινή ζούγκλα της αγοράς εργασίας, δημιουργώντας ταυτόχρονα προϋποθέσεις για παραπάνω ανατροπές, στη βάση αυτών που υπάρχουν ήδη, αφού κανένας αντεργατικός νόμος δεν έχει καταργηθεί.

Κι αυτό, βέβαια, φιλοδοξεί να το κάνει με τις μικρότερες δυνατές αντιδράσεις από την πλευρά των εργαζομένων. Γι' αυτό, παράλληλα με τη διαδικασία της διαπραγμάτευσης, εκδηλώνεται και μια πρωτόγνωρη σε μέγεθος, θράσος και προκλητικότητα επιχείρηση παραπλάνησης και χειραγώγησης του λαού, με βασικό φορέα το υπουργείο Εργασίας.

**Ποια είναι τα βασικά τους επιχειρήματα;**Ότι οι προτάσεις του πορίσματος των «ειδικών» είναι συμβολή στην προσπάθεια της κυβέρνησης να αποκαταστήσει την κανονικότητα στην αγορά εργασίας, με βάση το ευρωπαϊκό κοινωνικό μοντέλο. Όπως όμως είπαμε, κανένας από τους προηγούμενους νόμους δεν έχει καταργηθεί, ούτε προβλέπεται κάτι τέτοιο από το πόρισμα.

Το αντίθετο, μάλιστα. Τόσο το μνημόνιο, όσο και το πόρισμα (με τη σύμφωνη γνώμη των εργοδοτικών Ενώσεων και της πλειοψηφίας της ΓΣΕΕ), διευκρινίζουν ρητά ότι η νομοθεσία που θα φέρει η κυβέρνηση θα ξεκινάει από αυτό που ήδη υπάρχει σαν πραγματικότητα στην αγορά εργασίας και θα πάει ένα βήμα πιο πέρα.

**Τι άλλο λέει το υπουργείο Εργασίας;** Ότι δίνει τη μάχη να κυριαρχήσει στη μεταρρύθμιση η επιστροφή στο ευρωπαϊκό κοινωνικό μοντέλο, έναντι των ακραία νεοφιλελεύθερων θέσεων που εκφράζει το ΔΝΤ.

Και εδώ το ψέμα βγάζει μάτι. Όχι μόνο επειδή η κυβέρνηση προσπαθεί να αξιοποιήσει υπαρκτές αντιθέσεις ανάμεσα στο ΔΝΤ και την ΕΕ για να παρουσιάσει το Ταμείο ως τον «κακό» της διαπραγμάτευσης και να αποπροσανατολίσει το κίνημα από τον πραγματικό αντίπαλο, αλλά ακριβώς επειδή στον πυρήνα του, το ευρωπαϊκό κοινωνικό μοντέλο ελάχιστα έχει να ζηλέψει από όσα προτείνει το ΔΝΤ.

Για παράδειγμα όσον αφορά τις ομαδικές απολύσεις, η πρόταση του ΔΝΤ που δίνει σήμερα ο υπουργός Εργασίας, δεν έχει καμία διαφορά από αυτά που λέει ο γενικός εισαγγελέας του δικαστηρίου της ΕΕ στην πρότασή του.

Θα μπορούσαμε να φέρουμε πολλά παραδείγματα, που αποδεικνύουν ότι το νεοφιλελεύθερο ΔΝΤ και η κοινωνική Ευρώπη είναι για τους εργαζόμενους η Σκύλλα και η Χάρυβδη σε βάρος των εργασιακών, ασφαλιστικών και συνδικαλιστικών τους δικαιωμάτων. Και ότι, παρά τις διαφορές και τις μεταξύ τους αντιθέσεις, μαζί με την κυβέρνηση διευθύνουν αδιαίρετα την επίθεση σε βάρος των εργαζόμενων.

**Τι άλλο λέει η κυβέρνηση;**Ότι στην προσπάθειά της να απομονώσει τάχα το ακραίο ΔΝΤ στη διαπραγμάτευση, θέλει τον κόσμο να διαδηλώνει στους δρόμους «ενάντια στη λιτότητα», όπως ισχυριζόταν ο Γ. Κατρούγκαλος και να διεκδικεί τα δικαιώματά του, επειδή αυτό δυναμώνει τη διαπραγματευτική της ισχύ. Έφτασε, μάλιστα, στο σημείο ο υπουργός Εργασίας να δηλώνει ...στενοχωρημένος (!) επειδή «οι κινητοποιήσεις έχουν μικρή συμμετοχή, διότι αυτό δείχνει ότι το συνδικαλιστικό κίνημα διέρχεται παρατεταμένη κρίση νομιμοποίησης».

Δηλώσεις όπως αυτές του υπουργού, που αγγίζουν τα όρια της γελοιότητας, θέλουν να φέρουν στα μέτρα της κυβέρνησης τις αντιδράσεις που κλιμακώνονται στην αντιλαϊκή πολιτική της και τις δίκαιες διεκδικήσεις των εργαζομένων και των άλλων λαϊκών στρωμάτων. Εμφανίζει για παράδειγμα με θράσος τους συνταξιούχους να διαδηλώνουν γενικά ενάντια στην πολιτική της λιτότητας, ενώ με τους αγώνες τους αντιδρούν στις νέες μειώσεις στις συντάξεις και διεκδικούν αυξήσεις και κατάργηση των νόμων που ψήφισε και αυτή η κυβέρνηση.

'Η εμφανίζει τα συνδικάτα να συμπαρατάσσονται με την κυβέρνηση στο ζήτημα της αναμόρφωσης της νομοθεσίας για τα Εργασιακά, επικαλούμενος την «κοινή δήλωση» των κοινωνικών εταίρων, **όταν οι μοναδικές συνδικαλιστικές δυνάμεις που βρίσκονται σε κίνηση αυτήν την περίοδο είναι εκείνες που διεκδικούν ανάκτηση των απωλειών, αυξήσεις στους μισθούς, κατάργηση όλων των αντεργατικών νόμων, σε πλήρη αντίθεση με αυτά που προτείνει το πόρισμα και σχεδιάζει η κυβέρνηση για λογαριασμό του κεφαλαίου.**

Στην Υγεία, επίσης, η κυβέρνηση εμφανίζεται να συμπάσχει με τους εργαζόμενους και να ικανοποιεί το αίτημά τους για προσλήψεις, ανακοινώνοντας 4.000 θέσεις 12μηνης απασχόλησης με προγράμματα «κοινωφελούς εργασίας», που, όταν λήξουν, η τρύπα των ελλείψεων σε προσωπικό θα έχει μεγαλώσει κι άλλο! Και επειδή - όπως έλεγε ο Γ. Κατρούγκαλος - «εμείς είμαστε μια κυβέρνηση της αριστεράς που θέλει να προωθήσει αυτά που θέλει ο λαός», δεν διστάζουν να ψεκάσουν με χημικά ακόμα και τους συνταξιούχους.

Συναδέλφισσες και συνάδελφοι,

Η κυβέρνηση επιδιώκεινα θολώσει τα νερά για τα σχέδιά της, αναφορικά με το κίνημα και τις ευθύνες που έχει παλιός και νέος εργοδοτικός - κυβερνητικός συνδικαλισμός για την κατάσταση στην οποία βρίσκεται σήμερα. Η πραγματική ανησυχία της κυβέρνησης για τις κινητοποιήσεις δεν είναι ότι αυτές βρίσκονται πίσω από τις πραγματικές ανάγκες σε ό,τι αφορά τη μαζικότητα και τον προσανατολισμό τους, αλλά πώς θα παραμείνουν σε αυτό το επίπεδο και θα πάνε ακόμα πιο πίσω.

Πώς, δηλαδή, το κίνημα θα παραμείνει χειραγωγημένο από το κεφάλαιο και τις κυβερνήσεις του, ενσωματωμένο στο στόχο της καπιταλιστικής ανάκαμψης, της κερδοφορίας και της ανταγωνιστικότητας των επιχειρήσεων, προσανατολισμένο στις κατευθύνσεις της ΕΕ, με σημαία την ταξική συνεργασία και τον κοινωνικό εταιρισμό.

Να, λοιπόν, πού βρίσκεται το ζουμί της κυβερνητικής προπαγάνδας και τακτικής. Που σημαίνει ότι τα δυο στρατόπεδα οριοθετούνται πλέον καθαρά σε ό,τι αφορά τον «πόλεμο» που κλιμακώνεται με αιχμή τα Εργασιακά: Από τη μια η κυβέρνηση, το κουαρτέτο, η εργοδοσία και οι «εδικοί» τους, μαζί και οι εργατοπατέρες όλων των αποχρώσεων, που θέλουν να σύρουν τους εργαζόμενους στην ήττα και το συμβιβασμό.

Από την άλλη, το ταξικό συνδικαλιστικό κίνημα και ο συντονισμός των εκατοντάδων συνδικάτων, με αιχμή το μέτωπο των συμβάσεων, που παλεύει για ανάκτηση των απωλειών, αυξήσεις σε μισθούς και συντάξεις, κατάργηση των αντεργατικών νόμων, ικανοποίηση των σύγχρονων αναγκών, καταθέτοντας το δικό τους αγωνιστικό «πόρισμα» και πρόγραμμα δράσης, **με επόμενο μεγάλο σταθμό το πανθεσσαλικόσυλλαλητήριο την Τετάρτη 2 Νοέμβρη** στις **7 μ.μ.**, στην **κεντρική πλατεία Λάρισας**,**ενάντια στην ανεργία και για την προστασία του εργατικού - λαϊκού εισοδήματος**.

Συναδέλφισσες και συνάδελφοι,

Είναι ώρα ο εργαζόμενος λαός να δώσει τη δική του απάντηση, να σηκώσει το ανάστημά του και να διεκδικήσει τη ζωή που του αξίζει. Είναι ώρα οργάνωσης και αγώνα, δεν υπάρχει χώρος ούτε χρόνος για απογοήτευση και μοιρολατρία.

Να τιμωρήσει όσους τον κορόιδεψαν, τον εξαπάτησαν, συνεχίζουν να του λένε ψέματα.

Να δοκιμάσει τη μεγάλη του δύναμη, που ως τώρα την έβαλε σε δεύτερη μοίρα, εναποθέτοντας ελπίδες σε μια κυβερνητική εναλλαγή χωρίς σύγκρουση με τα συμφέροντα των μεγαλοεπιχειρηματιών και την ένωσή τους, την ΕΕ. Οι εργαζόμενοι έχουμε πλέον την πείρα.

Καλούμε τα συνδικάτα και τους εργαζόμενους να απαντήσουν δυναμικά, αγωνιστικά!  Όχι μόνο να καταδικάσουν τους σχεδιασμούς που επιχειρούνται για να προετοιμάσουν τα νέα μέτρα αλλά να απαντήσουν με αγωνιστικές πρωτοβουλίες.

Η πρωτοβουλία Ομοσπονδιών και Εργατικών Κέντρων για επαναφορά και υπογραφή των ΣΣΕ, το αγκάλιασμά της από εκατοντάδες συνδικαλιστικές οργανώσεις που εκπροσωπούν χιλιάδες εργαζομένους πρέπει να βαθύνει, να συνεχιστεί, να απλωθεί.Είναι μία πρωτοβουλία που ακουμπά την καρδιά της εργατικής τάξης, το πώς ζει και εργάζεται, τους όρους εργασίας, που μας φέρνει μέτωπο με μέτωπο με τα αφεντικά και βάζει για διεκδίκηση το πώς πρέπει να ζούμε και να εργαζόμαστε σήμερα, το οποίο συμπυκνώνεται στο σύνθημα**: «Απαιτούμε δικαιώματα στην εργασία και τη ζωή με βάση την εποχή μας, τον 21ο αιώνα, τις σύγχρονες ανάγκες».**

Καλούμε τους εργαζόμενους να μην εγκαταλείψουν τα δικαιώματά τους. Να μην παραιτηθούν από το δικαίωμα στην αξιοπρεπή ζωή, στη σταθερή εργασία, στην Ασφάλιση. Να δυναμώσουν την οργάνωσή της σε κάθε κλάδο και χώρο δουλειάς. Να αλλάξουν τους αρνητικούς συσχετισμούς στο συνδικαλιστικό κίνημα απομονώνοντας τους ανθρώπους της εργοδοσίας που βρίσκονται στις γραμμές της εργατικής τάξης. Να ηττηθεί η στρατηγική του εργοδοτικού-κυβερνητικού συνδικαλισμού.

Απέναντι στην ολομέτωπη επίθεση, η εργατική τάξη, οι αγρότες και οι επαγγελματίες που υποφέρουν, οφείλουν, να οργανωθούν, να συνενώσουν τις δυνάμεις τους μαζί με τους εργάτες στον κοινό αγώνα ενάντια στα μονοπώλια, διαχωρίζοντας τις δυνάμεις τους από τους βιομηχάνους, τους μεγαλεμπόρους, τους μεγαλοεπιχειρηματίες.